Ehdotus on suhteellisuusperiaatteen mukainen. Suunnitelluissa toimenpiteissä noudatetaan periaatteita, joilla pyritään yksinkertaistamaan ulkomaankaupan toimijoiden menettelyjä yksipuolisista tullisuspensioista ja autonomisista tariffikiintiöistä annetun komission tiedonannon mukaisesti. Tässä asetuksessa ei Euroopan unionista tehdyn sopimuksen (SEU-sopimuksen) 5 artiklan 4 kohdan mukaisesti ylitetä sitä, mikä on tarpeen aiottujen tavoitteiden saavuttamiseksi.

Kyseisen uudelleentarkastelun perusteella komissio katsoo, että on perusteltua suspendoida joidenkin sellaisten uusien tuotteiden tullit, joita ei tällä hetkellä luetella neuvoston asetuksen (EU) N:o 1387/2013 liitteessä. Eräiden muiden tuotteiden osalta olisi muutettava tavaran kuvausta, luokittelua tai tiettyä käyttötarkoitusta koskevia edellytyksiä. Lisäksi liitteestä olisi poistettava tuotteet, joiden tullisuspension jatkaminen ei ole enää unionin taloudellisten etujen mukaista.

Tiettyjä maatalous- ja teollisuustuotteita ei tuoteta ollenkaan tai riittävästi unionissa. Jotta voidaan varmistaa näiden tuotteiden riittävä ja jatkuva saatavuus ja välttää niitä koskevat markkinahäiriöt, neuvoston asetuksella (EU) N:o 1387/2013 on suspendoitu osittain tai kokonaan eräät yhteisen tullitariffin autonomiset tullit.

Ehdotuksella ei ole rahoitusvaikutuksia menoihin, mutta sillä on rahoitusvaikutus tuloihin. Tulleja jää kantamatta yhteensä noin 25 miljoonaa euroa vuodessa. Vaikutus perinteisiin omiin varoihin on 20 miljoonaa euroa vuodessa (eli 80 prosenttia kokonaismäärästä). Säädökseen liittyvässä rahoitusselvityksessä on tarkempia tietoja ehdotuksen talousarviovaikutuksista.

Ehdotettu muutos on luonteeltaan puhtaasti tekninen ja koskee ainoastaan neuvoston asetuksen (EU) N:o 1387/2013 liitteessä lueteltujen suspensioiden soveltamisalaa. Tästä ehdotuksesta ei näin ollen tehty vaikutustenarviointia.

tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta annetun asetuksen (EU) N:o 1387/2013 muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,

ottaa huomioon Euroopan komission ehdotuksen,

sekä katsoo seuraavaa:

(1)Jotta voitaisiin varmistaa tiettyjen sellaisten maatalous- ja teollisuustuotteiden riittävä ja jatkuva saatavuus, joita ei ole saatavilla unionissa tai joita ei ole saatavilla riittävästi unionissa, ja välttää siten aiheuttamasta häiriöitä kyseisten tuotteiden markkinoille, neuvoston asetuksella (EU) N:o 1387/2013 suspendoidaan kyseisistä tuotteista kannettavat yhteisen tullitariffin autonomiset tullit. Kyseisiä tuotteita voidaan tuoda unioniin alennetuin tullein tai tulleitta.

(2)Asetuksen (EU) N:o 1387/2013 liitteessä luetellaan 5 tuotetta, joista kannettavien yhteisen tullitariffin autonomisten tullien suspensio ei ole enää unionin edun mukaista. Kyseiset tuotteet yksilöidään tämän asetuksen liitteessä I CN- ja Taric-koodeilla, joita ei luetella tämän asetuksen liitteessä II. Sen vuoksi kyseisten tuotteiden suspensiot olisi poistettava.

(3)Sellaisia unionin tuotteita, joita ei tällä hetkellä luetella neuvoston asetuksen (EU) N:o 1387/2013 liitteessä ja joiden tuotanto on unionissa riittämätöntä tai olematonta, on 85. Kyseiset tuotteet yksilöidään tämän asetuksen liitteessä II CN- ja Taric-koodeilla, joita ei luetella tämän asetuksen liitteessä I. Sen vuoksi on unionin edun mukaista suspendoida kyseisten tuotteiden yhteisen tullitariffin autonomiset tullit.

(4)Tiettyjen asetuksen (EU) N:o 1387/2013 liitteessä tällä hetkellä lueteltavien tuotteiden yhteisen tullitariffin autonomisten tullien suspensioita koskevia edellytyksiä on tarpeen muuttaa teknisen tuotekehityksen ja markkinoiden suhdannekehityksen huomioon ottamiseksi. Erityisesti on todettava seuraavaa:

·tiettyä käyttötarkoitusta koskevia vaatimuksia on tarpeen mukauttaa yhden suspension osalta;

·tullin määrää olisi muutettava toisen suspension osalta;

·tavaran kuvausta olisi selkeytettävä tai yhdenmukaistettava 19 suspension osalta;

·luokittelua on tarpeen muuttaa 14 suspension osalta;

·lisäpaljousyksikköä olisi mukautettava 18 suspension osalta.

(5)Sen vuoksi asetusta (EU) N:o 1387/2013 olisi muutettava.

(6)Jotta yksipuolisten suspensioiden järjestelmän soveltaminen ei keskeytyisi, tässä asetuksessa säädettyjä asianomaisten tuotteiden suspensioita koskevia muutoksia olisi sovellettava 1 päivästä heinäkuuta 2018. Sen vuoksi tämän asetuksen olisi tultava voimaan kiireellisesti,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1387/2013 liitteessä oleva taulukko seuraavasti:

1) poistetaan taulukosta kaikki asteriskit ja loppumerkintä (*), jossa on teksti ”Uusi toimenpide tai toimenpide, jota koskevia edellytyksiä on muutettu.”;